# ทาดา เอ็นเทอร์เทนเมนท์
บริษัท ทาดา เอ็นเทอร์เทนเมนท์ จำกัด เป็นบริษัทสื่อของไทย ประกอบธุรกิจด้านการบริหารจัดการศิลปิน โดยมีทรงยศ สุขมากอนันต์ เป็นผู้บริหาร โดยเปิดตัวเมื่อปี พ.ศ. 2566 ผ่านการเปลี่ยนชื่อบริษัทจากนาดาวบางกอก มีค่ายเพลงย่อยสองค่าย คือ ไอลีแล็บ และ ซันเรย์ มิวสิค ซึ่งดูแลศิลปินกลุ่มไอดอลหญิงและชายตามลำดับ และบริษัทผลิตเนื้อหาชื่อ 5x6 เฮาส์

 ประวัติ 
บริษัทก่อตั้งครั้งแรกในชื่อ บริษัท นาดาวบางกอก จำกัด เมื่อวันที่ 9 กันยายน พ.ศ. 2552 และดำเนินกิจการเป็นบริษัทจัดการนักแสดงให้กับจีทีเอช (ต่อมาคือจีดีเอช) ทรงยศซึ่งเป็นผู้กำกับภาพยนตร์ในสังกัดจีทีเอชเป็นผู้ถือหุ้นรายใหญ่ที่สุดและดำรงตำแหน่งประธานเจ้าหน้าที่บริหาร ต่อมาบริษัทได้ขยายกิจการไปสู่การผลิตละครโทรทัศน์และเพลง แต่แล้วการดำเนินงานเกิดความขัดแย้ง และบริษัทได้ยุติกิจการในวันที่ 1 มิถุนายน พ.ศ. 2565 โดย จินา โอสถศิลป์ ประธานเจ้าหน้าที่บริหารของจีดีเอช อ้างถึงคำร้องขอของทรงยศที่เป็นเหตุผลในการเปลี่ยนแปลง จึงเป็นสาเหตุให้จีเอ็มเอ็ม แกรมมี่ อนุมัติรายการจำหน่ายไปซึ่งสินทรัพย์ โดยให้จีดีเอชจำหน่ายหุ้นของนาดาวบางกอกให้แก่ทรงยศทั้งหมด

ต่อมานาดาวบางกอกได้จดทะเบียนเปลี่ยนชื่อบริษัทเป็น บริษัท ทาดา เอ็นเตอร์เทนเมนท์ จำกัด ต่อกรมพัฒนาธุรกิจการค้า กระทรวงพาณิชย์ เมื่อวันที่ 29 กันยายน พ.ศ. 2565 ก่อนเปิดตัวบริษัทอย่างเป็นทางการเมื่อวันที่ 1 กุมภาพันธ์ พ.ศ. 2566 โดยเปลี่ยนแนวทางการบริหารมาเป็นธุรกิจบริหารจัดการศิลปินไอดอล โดยมีค่ายย่อยคือ ไอลี แล็บ และ ซันเรย์ มิวสิค ซึ่งจะครอบคลุมศิลปินหญิงและชายตามลำดับ รวมทั้งโปรดักชันเฮาส์ "ห้าคูณหกเฮาส์" ซึ่งทั้งสามค่ายย่อยจะมีสิทธิ์ในการดำเนินธุรกิจอย่างอิสระ ตามที่ทรงยศตั้งใจไว้ พร้อมกันนี้บริษัทได้เปิดตัว มิกซ์ฟรุต (MXFruit) ซึ่งเป็นวงเกิร์ลกรุปที่มีสมาชิก 5 คน และรายการ 789 เซอร์ไววัล ซึ่งเป็นรายการเรียลลิตี้โชว์แนว "เอาตัวรอด" ที่ใช้ดนตรีประกอบ ซึ่งจะเป็นการกำหนดรายชื่อศิลปินบอยแบนด์วงแรก ก่อนที่ผู้เข้าร่วมรายการหรือเด็กฝึกเกือบทั้งหมดได้รวมตัวเป็นวงทีป๊อปอย่างเป็นทางการคือบัส (BUS: Because of You I Shine) และไดซ์ (DICE)

ต่อมาใน พ.ศ. 2567 ห้าคูณหกเฮาส์ ภายใต้การดูแลของ ปิง - เกรียงไกร วชิรธรรมพร ได้ร่วมมือกับช่องวัน 31 เปิดตัวซีรีส์เรื่องแรกของกลุ่มบริษัท ซึ่งเป็นผลงานต้นฉบับของวันดี คือ Taste เด็กเจนแซ่บ โดยปิงต้องการมองวัยรุ่นยุคปัจจุบันในมุมใหม่ที่ต่างออกไปจากครั้งที่ทำฮอร์โมนส์ วัยว้าวุ่น จึงร่วมมือกับ เอิง - นฤกร นทกุล และ ตั๋ง - พนิช พงษ์พานิช ซุ่มพัฒนาโปรเจกต์เป็นเวลาถึง 2 ปี ก่อนเปิดตัวโปรเจกต์อย่างเป็นทางการ โดยกระบวนการแคสนักแสดงมีขึ้นในเดือนสิงหาคม พ.ศ. 2567 จากนักแสดงที่สนใจกว่าพันราย ก่อนจะได้นักแสดงหลัก 8 คน ที่จะมาถ่ายทอดชีวิตวัยรุ่นยุคใหม่

 ศิลปิน 
ปัจจุบันทาดา เอ็นเทอร์เทนเมนท์ มีศิลปินในสังกัดทั้งหมด 3 ราย เป็นศิลปินกลุ่มทั้งหมด ดังนี้

 มิกซ์ฟรุต 
มิกซ์ฟรุต เป็นเกิร์ลกรุปที่มีสมาชิก 5 คน ได้แก่ มิคาเอลา โอลิเวีย เบเกอร์, แพรวา รัตนา, สกาวเดือน ไซมอนส์, ญาทิชาพัฒน์ หาญเบญจพงศ์ และโรเชล ลาเบรซ พวกเธอเดบิวต์เมื่อวันที่ 8 มีนาคม พ.ศ. 2566 ด้วยซิงเกิล "Strawberry Ice Cream"

 บัส 

 ไดซ์ 
ไดซ์ เป็นบอยแบนด์ที่มีสมาชิก 10 คน ก่อตั้งขึ้นจากผู้เข้าแข่งขันที่เหลือจากรายการ 789 เซอร์ไววัล ได้แก่ ธนกฤต ยิ่งวัฒนกุล, อเล็กซานเดอร์ บัคแลนด์, กาญจน์โสภณ วิรุณนิติพนธ์, วชิรากร รักษาสุวรรณ, อคิรา คิม, อภิณัฏฐ์ เปี่ยมกุลวนิช, ชยพล เขียวเอี่ยม, แมดด็อก รีส์ เดวีส์, สิปปวิชญ์ พงษ์วชิรินทร์ และธนันณัฐ สิทธิพันธุ์กุล พวกเขาเดบิวต์ในวันที่ 19 มีนาคม พ.ศ. 2567 ด้วยซิงเกิล "Mona Lisa"

 ผลงานการผลิตเนื้อหา 
 ละครโทรทัศน์/ซีรี่ส์ 
 ปี ชื่อเรื่อง นักแสดงนำ ผู้จัด ออกอากาศ 2568  Taste เด็กเจนแซ่บ   เดอะ วัน เอ็นเตอร์ไพรส์ - ทาดา เอ็นเทอร์เทนเมนท์ - ห้าคูณหกเฮาส์ ช่องวัน 31, วันดี